《送僧行脚》
宋代·释慧空

赵州送人曾有语，有佛无佛俱莫住。若是金毛师子儿，他家自有通霄路。

因记雪峰行脚时，九上洞山三投子。被风堕笠渠不收，盖天盖地从此始。

两翁从此迹已陈，后世事之如事生。道人即是后来秀，千里脩途宜力行。

勿贤前辈辄自已，当与两翁争重轻。我如老马虽伏枥，喜见此行犹更鸣。

作者简介：释慧空（一○九六～一一五八），号东山，俗姓陈，福州（今属福建）人。年十四出家，初学于圆悟、六祖，后至疏山，为南岳下十四世，泐潭清禅师法嗣。高宗绍兴二十三年（一一五三），住福州雪峰禅院，次年退归东庵。二十八年卒，年六十三（《五灯会元》卷一八、《东山慧空禅师语录跋》）。有《东山慧空禅师语录》、《雪峰空和尚外集》传世。　释慧空诗，以续藏经本《东山慧空禅师语录跋》及日本旧刻《雪峰空和尚外集》（今藏北京图书馆）为底本，编为二卷。